Lééf Tydskrif - Ons Reis met DEPRESSIE - Grow with Annette
My Heart is Mending: Hope Restored
Lééf Tydskrif – Ons Reis met DEPRESSIE
Published by Annette on October 6, 2021
Op 'n goue winterdag was ons twee die bruid en bruidegom," vertel Annette de la Porte, 'n maatskaplike werker, skrywer van Hou vas aan Hom en 'n spesialis in emosionele logika. "Met sterre in ons oë het ons beloof om mekaar in siekte en gesondheid te onder- steun. Min het ons geweet dat ons vir 35 jaar depressie as reis- genoot in ons huwelik sou hê. Ons ervaring van depressie het vir ons dieper medelye gegee met ander wat met 'n siekte leef." Haar predikantman, André, het in Mei 2020 sy lewe geneem ná 'n stryd van dekades teen die stille siekte. "André het sy laaste twee jaar intens met die dood geworstel. Die lyding van daagliks leef het vir hom groter geword as die wins daarvan. "Hy het drie maal per week verwoed in die gim geoefen om te sorg dat sy liggaam endorfien afskei om sy gemoed te lig. Dit was vir hom 'n geweldige krisis toe die gimnasium weens die grendeltyd gesluit was. 'n Treurberader het later gesê dit moes gevoel het asof hy skielik op die helfte van sy medikasie was. "Vir 'n seisoen in ons lewe was daar drie generasies onder een dak wat die uitdaging van 'n lewe met depressie moes oorkom. Ons oudste dogter was 15 jaar oud toe sy haar eerste depressiewe episode gehad het. Sy kon nie haar balletroetine onthou nie, was konstant moeg en het haar van mense ont- trek. Sy reis vandag as volwassene met depressie as siekte en is nou een van my studente. Emosionele logika help haar met nuwe strategieë om haar emosies te bestuur."
Soos jou liggaam 'n tekort aan iets soos yster kan ontwikkel, kan 'n tekort aan oordragstowwe in die brein tot 'n chemiese wanbalans lei. Die volgende simptome kan dan voorkom: 'n versteuring in slaappatrone, soos 'n gesukkel om aan die slaap te raak of om soggens vroeg wakker te word en nie weer te kan slaap nie; 'n gebrek aan eetlus (kos proe smaakloos); ge-wigsverlies of toename; 'n afname in konsentrasie; emosionele afsydigheid (apatie); 'n gebrek aan energie; 'n lae frustrasie-drempel; knorrigheid en irritasie; malende gedagtes; min dryfkrag en toekomsvisie.
"Let op 'n gedragsverandering, soos iemand wat altyd praterig is wat skielik stil word en onttrek," sê Annette. "Depressie kan in intensiteit wissel van 'n aanpassingsreaksie op groot verlies tot 'n groot depressiewe episode. Dis 'n siekte wat liggaam, siel en gees beïnvloed en jou stroop van kontak met God en die ervaring van sy teenwoordigheid. "André het gesê: 'Die oggende was die ergste. Dit het gevoel asof ek met 'n lyf van lood en 'n brein vol watte wakker word.' Hy het gevoel sy liggaam laat hom in die steek en is nie meer betroubaar om doeltreffend te funksioneer nie. Dit het sy self-vertroue gekrenk. "Jou emosionele energie fokus na binne. Intimiteit en verhoudings word geskaad. Dit voel asof 'n put van donkerte jou insluk en jou op moedverloor se vlakte los. In godsdienstige literatuur word dit as 'die donker nag van die siel' beskryf."
As die donkerte roep
Om jou eie lewe te neem is die voltooiing van gedagtes oorselfdood. Dié gedagtes kan 'n verslawende fantasie van ont-vlugting word. Voor die Covid-19-pandemie het iemand in Suid-Afrika elke uur weens selfdood gesterf; tans is dit egter tot drie mense per uur.